Den 4. maj 2013 køber jeg et nyt Philips fjernsyn (55PFL6678S/12) til 15.000 kroner og jeg ser frem til at tage hjem og afprøve det. Ved vareudlevering bliver jeg dog lidt skeptisk efter at have modtaget kassen, hvori fjernsynet ligger. Kassen ser umiddelbart ud til at have været åbnet. Dette gør sig synligt ved, at man har brugt noget andet tape til at fastholde kassen med. Jeg konfronterer sælgeren med dette og beder ham om at give mig en anden kasse. Sælgeren siger, at kassen ikke har været åbnet og at Philips-kasser blot ser sådan ud. Jeg insisterer på, at kassen bliver byttet, men jeg fornemmer, at sælger bliver småirriteret. Han vil ikke bytte og jeg lader min tvivl komme ham samt Elgiganten til gode og tager hjem med kassen. 

Fjernsynet bliver pakket ud og sat på plads, men der går desværre ikke lang tid, før fjernsynet brokker sig. Til at starte med skifter fjernsynet selv kanaler og volumen bliver justeret op og ned helt af sig selv. Jeg kontrollerer, om fjernsynet har den seneste software opdatering, hvilket det har. Ovenstående problem bliver ved i en periode på en måned og inden længe opstår der et andet problem. Fjernsynet går nu i sort med beskeden: "Intet signal". Jeg kontakter i første omgang Philips, som mere eller mindre fralægger sig ansvaret. De oplyser mig om, at der intet er galt med fjernsynet, men at det blot er spørgsmål om signalstyrken i lejligheden og at problemet derfor for mit vedkommende må ligge hos YouSee. Dette er dog ikke rigtigt, for signalet er blevet kontrolleret ved at prøve andre fjernsyn samme sted, uden at de gav anledning til samme problem. Fjernsynet er tilsluttet med et godt og solidt Hama antennekabel (100dB på 1.5 meter). Så det er ej heller antennekablet, der er af dårlig kvalitet. 

Jeg føler mig godt snydt af sælger, som jeg er overbevist om, har udleveret mig et brugt fjernsyn. Det er utroligt, at man som køber skal have dårlig samvittighed ved at stille spørgsmålstegn til købet. Det er vel OK, at man gerne vil have et fjernsyn, hvor emballagen ikke er brudt?

Da jeg afleverer fjernsynet til reparation d. 15. juli  får jeg at vide, at der vil være en afklaring ift. fjernsynet mellem en til to dage. Det er i dag d. 31.juli og først nu får jeg en update fra værkstedet om, at de afventer en reservedel som de forventer at få engang i næste uge. (Denne update kommer naturligvis efter mit 3. eller 4. klageopkald. Elgiganten har åbenlyst ikke interesse i, at man løbende holder sine kunder informeret) Det kan simpelthen ikke være rigtigt at man holder folk for nar på den måde. 

NB: Til ELGIGANTEN - Drop Jeres undskyldnings-sang. I behøver slet ikke at besvare denne klage. I kommer ikke til at se mere professionelle ud af den grund. Det er skræmmende hvor dårlig en service man får både i butikken og af Jeres kundeserviceafdeling over telefonen. Det er helt tydeligt at mærke, at I ikke sætte Jer i den enkeltes sag, når man ringer Jer op. Så vil jeg lige blot her på falderebbet minde Jer om, at der generelt er utrolig mange inkompetente servicemedarbejdere i butikkerne, som kun har det for øje, at sælge et produktsnummer højere end det man kom for. De ansatte er provisionslønnet og er kun interesseret i profit, hvilket er usmageligt.